|  |
| --- |
|   **PRIOPĆENJE** |

**INA generalni sponzor izložbe „Joan Miró- remek-djela iz Fundacije Maeght“**

* **Povodom proslave 50. obljetnice kompanije, INA u Hrvatsku dovodi djela najpoznatijeg katalonskog umjetnika**
* **Svečano otvorenje izložbe održat će se 30. rujna, a svi ljubitelji umjetnosti imat će priliku uživati u bogatom slikarskom i kiparskom opusu Joan Miróa od 2. listopada do 15. veljače 2015.**

**Zagreb, 17. rujna 2014.- Danas je u Umjetničkom paviljonu u Zagrebu održana konferencija za medije na kojoj je predstavljena nadolazeća izložba „Joan Miró- remek-djela iz Fundacije Maeght“, a koja će uz podršku Ine kao generalnog sponzora za sve ljubitelje umjetnosti biti otvorena od 2. listopada do 15. veljače 2015. Uz predstavnika Ine, konferenciji su prisustvovali i gradonačelnik Grada Zagreba, g. Milan Bandić, pročelnik Gradskog ureda za obrazovanje, kulturu i sport Zagreba, g. Ivica Lovrić te direktorica Turističke zajednice Grada Zagreba, gđa.** **Martina Bienenfeld.**

Obraćajući se prisutnima, g. Tomislav Thür, Inin izvršni direktor za korporativne poslove, rekao je *„Veliko nam je zadovoljstvo biti partnerom jednom od najznačajnijih kulturnih događaja u Hrvatskoj, tim više što se događa u godini kada INA slavi svoju 50. obljetnicu. Kao vodeća kompanija u Hrvatskoj s velikim utjecajem na gospodarstvo i društvo, svjesni smo važnosti ulaganja u kulturu koja čini temelj društvenog nasljeđa. Stoga već desetljećima rado podržavamo brojne kulturne ustanove i pojedince koji su na različite načine obogatili kulturnu ponudu naše zemlje. Iskoristio bih ovu priliku da zahvalim vodstvu i svim djelatnicima Umjetničkog paviljona koji su svojim angažmanom i posvećenošću ostvarili uspješnu suradnju s jednom od vodećih umjetničkih fundacija na svijetu i što su Inu pritom prepoznali kao partnera na kojeg se mogu osloniti. Uvjeren sam kako će publika biti oduševljena, kako djelima, tako i konceptom izložbe“.*

Ravnateljica Umjetničkog paviljona, gđa. Jasminka Poklečki Stošić, zahvalila je Ini na pruženoj podršci te dodala kako će izložba po prvi put hrvatskoj publici predstaviti Miróa kao slikara i kipara, odnosno umjetnika koji se rado izražavao i kroz litografije, keramike i tapiserije. Podsjetila je kako cjelokupna izložba dolazi iz Fundacije Maeght, jedne od najpoznatijih umjetničkih fundacija na svijetu od koje gotove sve izložbe moderne umjetnosti posuđuju djela.

U sklopu izložbe posjetitelji Umjetničkog paviljona imat će priliku uživati u 40 slika, skulptura, litografija i tapiserija Joan Miróa, slavnog katalonskog umjetnika koji je bio jedan od najvećih umjetnika 20. stoljeća. I iako su neka djela Miróa u obliku grafičkih listova bila izlagana u Hrvatskoj početkom 70-ih i krajem 80-ih godina prošloga stoljeća, ova izložba donosi hrvatskoj publici „pravog“ Miróa predstavljajući njegove originalne slike, skulpture, litografije, keramika i tapiserije.

***O INA Grupi***

*INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina, INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 449 benzinskih postaja u Hrvatskoj i u susjednim zemljama.*

***PR***

*Avenija Većeslava Holjevca 10, Zagreb*

*Tel: 01 6450 552|Fax: 01 6452 406| @:* *pr@ina.hr*